
RAPORT 
asupra proiectului de Lege pentru modificarea Legii creditului agricol pentru producţie nr.150/2003
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere pe fond cu proiectul de Lege pentru modificarea Legii creditului agricol pentru producţie nr.150/2003, transmis cu adresa nr.PL.x 493 din  8 septembrie 2008, înregistrat sub nr.24/295/09.09.2008. 

La întocmirea raportului, Comisia a avut în vedere avizul favorabil al Consiliului Legislativ şi punctul de vedere negativ al Guvernului.
 Propunerea legislativă are ca obiect de reglementare modificarea Legii creditului agricol pentru producţie nr.150/2003, cu modificările ulterioare, avându-se în vedere stabilirea nivelului fondurilor publice la 30% din volumul creditelor acordate pentru activităţile agricole. 
Menţionăm că în prezent, potrivit prevederilor art.6 alin.(2) din Legea nr.150/2003, cu modificările ulterioare, nivelul alocaţiilor bugetare pentru creditul agricol de producţie este de până la 30% din volumul creditelor acordate. 
Proiectului de Lege pentru modificarea Legii creditului agricol pentru producţie nr.150/2003 face parte din categoria legilor organice, potrivit prevederilor art.73 din Constituţia României, republicată.

La dezbaterea proiectului de lege a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul Marian Hoinaru, secretar de stat în cadrul Ministerului Agriculturii, Pădurilor şi Dezvoltării Rurale. 

La lucrările Comisiei au fost prezenţi 27 de deputaţi, membri ai comisiei. 
Proiectul de lege a fost respins, în unanimitate, în şedinţa din 25 februarie 2009, pentru următorul considerent:
· domeniul propus reglementării este cuprins în bugetul Ministerului Agriculturii, Pădurilor şi Dezvoltării Rurale şi este stabilit prin hotărâre a Guvernului.  
Proiectul de lege a fost adoptat de Senat în şedinţa din 25 iunie 2008.

Proiectul de lege, potrivit art.75 alin.(1) şi (3) din Constituţia României, republicată, şi art.92 alin.(9) pct.2 din Regulamentul Camerei Deputaţilor, republicat este de competenţa decizională a Camerei Deputaţilor.

